Donkerkamer | Maroela Media
Donkerkamer is ’n debuutbundel oor beelde en oor kyk: na foto’s en kunswerke, na die ongediertes wat in drome skuil en na jeugherinnerings ingeprent op die film van die geheue. Dier- en voëlbeelde vertel van geweld, die verlies aan onskuld en weerloosheid, maar ook van begeerte en lyflikheid. Dié bundel voer aan dat kyk en oorvertel nie onskuldig kan wees nie, dat ’n foto in ’n donker kamer tot beeld ontwikkel. Fourie Botha het in Nuwe Stemme 4 gedebuteer.
Fourie Botha het in Bethal op die Hoëveld en op Nietverdiend in die Marico-bosveld grootgeword. Hy het uitgewerswese en Engels studeer aan die UP en vir ’n paar jaar opvoedkundige boeke uitgegee. Hy het aan die UK ’n meestersgraad in Engelse letterkunde ontvang, asook ’n M.A. in kreatiewe skryfwerk onder leiding van Joan Hambidge. Van sy gedigte is in Nuwe Stemme 4 en in Versindaba 2010 opgeneem. Hy werk in Kaapstad as redakteur by ’n uitgewershuis.